ไฟแนนซ์ทูเดย์
โดย...ภูคา
22 มิ.ย. 2555

โดย...ภูคา
...ได้ข่าวว่า สมชาติ วงศ์วัฒนศานต์ อดีตผู้อำนวยการสำนักงานสลากกินแบ่งรัฐบาล ที่ถูกเลิกจ้าง น่าจะยอมรับการเยียวยาแผลใจของ ทนุศักดิ์ เล็กอุทัย รมช.คลัง ที่ยื่นข้อเสนอให้ไปเป็นผู้อำนวยการองค์การสุราแทนเรียบร้อยแล้ว เพราะล่าสุด สมชาติ ได้ส่งตัวแทนไปยื่นหนังสือเข้าสมัครคัดเลือกเป็น ผู้อำนวยการองค์การสุรา ที่เพิ่งปิดรับสมัครไปเรียบร้อยแล้ว เมื่อวันที่ 20 มิ.ย.ที่ผ่านมา ฮือๆ ที่แรกก็นึกว่าจะมาไม้แข็ง เพราะเห็นวิ่งโร่ไปฟ้องศาล งานนี้ต้องเรียกว่ากำขี้ดีกว่ากำตด ถึงจะเหมาะดี 
...จับตาการประชุมบอร์ดธนาคารออมสินวันนี้ พรรณี สถาวโรดม ประธานคณะกรรมการ จะยอมลาออกจากประธานสรรหา ผู้อำนวยการออมสินคนใหม่หรือไม่ แล้วคนในบอร์ดจะเสียงแตกหรือไม่อย่างไรกับเรื่องนี้ ที่สำคัญเวลาในการสรรหาคนใหม่ก็เหลือน้อยเต็มที เรื่องนี้ยังต้องติดตามเพราะอาจมีเกมพลิก 
...ถือเป็นกรณีที่น่าศึกษาเรื่องการพักหนี้รายย่อย ที่รัฐบาลนี้อุตส่าห์บีบคอธนาคารรัฐทุกแห่งเข้าร่วมโครงการพักหนี้ลูกหนี้ดี ที่มีหนี้ไม่เกิน 5 แสนบาทต่อราย รวมแล้วกว่า 3-4 ล้านราย คิดเป็นมูลหนี้ถึง 1 แสนล้านบาท แต่สุดท้ายยอดกลับไม่วิ่งฉิวสมใจ มีแต่ลูกหนี้ของ ธ.ก.ส. ที่แห่เข้าโครงการไปแล้ว 8-9 แสนราย ขณะที่ธนาคารอื่น เช่น ธนาคารออมสิน มียอดลูกหนี้เข้าโครงการแค่หลักพันราย คิดเป็นมูลหนี้แค่หลักร้อยล้านบาท ถือว่าน้อยมากเมื่อเทียบกับลูกหนี้ที่เข้าข่ายกว่า 8 แสนราย 
...สมมติฐานที่น่าสนใจข้อหนึ่ง คือพักหนี้น่าจะเป็นยาวิเศษของพี่น้องเกษตรกรมากกว่ากลุ่มพ่อค้า แม่ค้า คนในเมืองที่ต้องการจะรักษาเครดิตทางการเงินของตัวเองไว้ไม่ให้เสีย โดยเฉพาะพวกเอสเอ็มอี แม่ค้า แม่ขาย ที่ต่อไปอยากกู้เงินเพื่อใช้เป็นทุนหมุนเวียนกิจการหรือต้องการจะซื้อบ้าน คนพวกนี้ไม่กล้าเข้าโครงการพักหนี้ให้เสียประวัติ คงเหลือแต่เกษตรกรที่ช้อบชอบ เพราะ ธ.ก.ส.ไม่เข้าไปอยู่ในระบบเครดิตบูโร จึงพากันเฮโลพักหนี้ถ้วนหน้าไป